Յաջորդ յիշատակելի նախաձեռնութիւնը եղաւ, Պոզնան քաղաքի մէջ Սուրբ Պենետիկդի հիմնարկութեան ու միջազգային քննարկումներու կեդրոնի միատեղ կազմակերպութեամբ, շաբաթ, 21 ապրիլ 2018-ին Հայոց ցեղասպանութեան 103-ամեակին առիթով տեղի ունեցաւ «Հայկական հարցը երէկ եւ այսօր» դասախօսական շարք, հանրային ասուլիս եւ հայկական պատարագ: Այս առիթով Լեհաստանի Հայ դատի յանձնախումբը մասնակցեցաւ կազմակերպուած նախաձեռնութեան, հանրային ասուլիսին ու պատարագին: Դասախօսութիւններ կարդացին Վերոնիքա Թոմիսը, Մակտալենա Ստաշիաքը եւ ուրիշներ, պէտք է յիշել, որ Պոզնանի պետական համալսարանի դասախօս լեհ փրոֆ. Կժեկոժ Քուխարչիքը բազմաբովանդակ ու տպաւորիչ դասախօսութիւն մը ներկայացուց` լուսաբանելով Հայկական հարցին հետ կապուած գերմանական առնչութիւնները, Քուխարչիքը հեղինակն է նաեւ Լեհաստանի մէջ Հայոց ցեղասպանութեան նուիրուած «Քսաներորդ դարու առաջին հոլոքոստը» գիրքին, որուն առաջին տպագրութիւնը լոյս տեսաւ 2005-ին, իսկ երկրորդը` 2012-ին, այս առիթով սրտի խօսք արտասանեց նաեւ եւրոխորհուրդի լեհ պատգամաւոր հայասէր Մարեք Եուրեքը: Դասախօսական շարքի այս երեւոյթին անդրադարձաւ տեղական մամուլը: